سری سورەیا ئۊندەر کاندیدو پارتو چەپی سەوزی پۍ پەرلەمانی جەبارەو ھورچنیەکا سەرۊکایەتیی کۊماری و پەرلەمانی جە ١٤ و ئایارینە پۍ ئاژانسو هەواڵی فورات (ANF) ی قسېش کەرڎۍ.
ئۊندەر باسش جە گرنگیی ئانەی کەرڎ، کە پێۋیسا پارتو چەپی سەوزی بە بەقوەتی بلۊ پەرلەمان و ۋاتش، "شێوازو سیستمی سەرۊکایەتی کە تاۋۊ دەسەڵاتو ۋېش پێکبارۊ، جیاوازا، بەڵام چېۋۍ ئینا وەرو چەماوە، ئاڎیچ ئانەن، کە پارتو سەرۊکی، یان هامپەیمانەکەش مەتاۋا پەرلەمانەنە باڵادەسۍ با، دوۋۍ ڕۍ ئینۍ وەردەمو پەرلەمانینە، یان ئانەن گیرموەرۊ، یان مشۊ ڕاو ڕێککۊتەی گېرۊنەوەر. حەر جە ئەوەڵۊ من قسېم سەرو میتافۊری کرێڵ و قوفڵی کەرڎ، ئێمە پۍ چارەسەرکەرڎەو ئی کێشا پېسە کرێڵ و چارەسەرکەرڎەینمۍ و ڕا مەڎەیمۍ کلیجدار ئۊغلو جە ۋەران وەرو هامپەیمانیی ڕاسڕەوینە زەعیف بۊ. ئەگەر جە ڕوو فاڕای دیموکراسییوە بە زەعیفی ھەڵسوکۊت کەرا، ئانە فراکسیۊنو پەرلەمانی پارتو چەپی سەوزی پېسە قەراری پەرلەمانی مرڎنۊ، بەڵام ئێمە گەرەکمانە کولتوری ئاشتەوایی و گفتوگۊ و ئەرەنیشتەی پێکبۍ.
ئۊندەر ھورسەنگنایش پۍ ئەھمیەتو ئیستانبوڵی کەرڎ و ۋاتش : "وەختۍ ئێمە تەنیا تەماشەو ۱٥ ساڵی ۋیەرڎەی کەرمۍ، کە ئێمە بە ٣ پەرلەمانتارۍ دەسماپنەکەرڎ، کە ۋەڵتەریچ تەنیا بە پەرلەمانتارۍ دەسشپنەکەرڎەبۍ، ئیسە یاۋان ڕێژېوە جە بەینو ۱۸ پۍ ۲۰ پەرلەمانتارا. ئینەیچ بە ھەرمانە و ڕەنجو گرڎو ڕاوەبەرا مەنتیقەکاما و شارەوانییەکاما و خەباتکارا و پەرلەمانتارەکاما پێکئامان.
ۋەڵتەر ئا قەرەباڵقیە جەماوەرییەی نەورۊز ۋیناما، ئیسە جە گلېرۊبیە جەماوەرییەکا مەنتیقەکانە ۋینمېش. جیاوازیەکە ئنڎە فرە زیاڎش کەرڎەن. فرېوە جە هەڤاڵا و خەباتکاراما یا زینڎانیکریېنۍ، یا دوور وزیېنۍ، سەرەڕاو ئینەیچ گەل  دەس وەڵېوستەی مکەرا و ویست و ئیراڎەو ۋېشا ئاشکرا مکەرا و هەڵۋێسو خۊتانکەرڎەی جە ۋېشا نیشانە مڎا.
سری سورەیا ئۊندەر جەبارەو خۊدانداریکەرڎەی جە سنوقەکا دەنگدای ۋاتش، "ۋەرو ئانەی ئێمە نەک پېسە هەدەپەی، بەڵکم پېسە پارتو چەپی سەوزی بەشڎاریما جە ھورچنیەکانە کەرڎەن، ئێمە جە ڕوو چەمڎاراوە کێشەما ھەن. پۍ چەمڎارا میکانیزمی تازە دیاریکریا. گرڎ کەسۍ متاۋۊ سەرو سنوقەکا دەنگدایۊ تەماشەو حسابکەرڎەو دەنگەکەو ۋېش کەرۊ. وەختۍ ئینە بە پاو ڕانماییەکا بە ئیمزا مسۊگەر کریۊ، ئیتر پێۋیس بە نارەحەتی مەکەرۊ."
سری سورەیا ئۊندەر جەبارەو ئا ئەگەراوە، کە ئەگەر ئاکەپە و مەهەپە دەسەڵاڎ جە دەس بڎا، ئاماڎۍ مەبا دەسەڵاڎ ڕادەس کەرا، ۋاتش، "ئاڎۍ ۋېشا گەرەکشانە ئی قسۍ ۋەڵۍ کریاوە، مشۊ ئینسان چا نیگەرانییا دوور بۊ."
ئۊندەر ئەرەیاۋناش، ڕەنگە ھورچنیەکە بلۊ مەرحەلەی دوۋەم و ۋاتش، "ئەگەر ھورچنیەی گنۊ مەرحەلەی دوۋەمۊ، ھەمڎیسان ئێمە وەڵېوە بیمۍ. ئینە فرە گرنگا. چونکی دۊڵەت گرڎو مەجالەکا ۋېش وستەن ھەرمانە. گەلوو کورڎی و هەدەپە پۍ بەدیموکراسیکەرڎە و ئازاڎیی کەسشا پۍ سەرۊکایەتیی کۊماری کاندید نەکەرڎەن و پانەیچ هەڵۋێسېوە ستراتیجیشا نیشانە دا.
ئەگەر ڕۊشنۋیرۍ و دیموکراتەکۍ جە ھورچنیەو سەرۊکایەتیی کۊمارینە دەنگ بە قلیچدار ئۊغڵوی بڎا و پۍ ھورچنیەی پەرلەمانی دەنگ بە پارتو چەپی سەوزی بڎا، ئانە فرە گرنگا. ۋەرو ئانەی ئەگەر ھورچنیەی بلۊنە مەرحەلەی دوۋەمۊ حەر گەرنتی بۊ، چونکی ئا شۊنۍ پۍ پێکئامای ڕاسڕەوی جیا مەمەنۊ".
ھ . ش
